Veljesten hauta Lontoon Chingford Mountin hautausmaalla.
**Ronald "Ronnie" Kray** (24. lokakuuta 1933 – 17. maaliskuuta 1995) ja **Reginald "Reggie" Kray** (24. lokakuuta 1933 – 1. lokakuuta 2000) olivat brittiläisiä murhatuomion saaneita gangstereita. Identtiset kaksosveljekset johtivat monenlaista rikollista toimintaa Lontoossa 1950-luvun lopulta 1960-luvun lopulle, samalla kun pitivät yllä kulissia seurapiirien suosiman yökerhon omistajina. Heidän johtamansa rikollisjoukko "The Firm" syyllistyi murhiin, aseellisiin ryöstöihin, tuhopolttoihin, suojelurahojen vaadintaan ja väkivaltaisiin hyökkäyksiin.

Lontoon East Endissä varttuneet Krayn kaksoset harrastivat teini-iässä nyrkkeilyä ammattilaistasolla ja toimivat portiereina Covent Gardenin alueen yökerhoissa. Siinä työssä he aloittivat suojelurahatoimintansa Chicagon gangsterien antaman esikuvan mukaisesti. Ronnie Kray sai puukotuksesta kolmen vuoden passituksen vankimielisairaalaan, minkä jälkeen he aloittivat ravintola- ja yökerhobisneksensä.

Veljeksistä Ronnie Kray oli ilmeisesti homoseksuaalinen aikana, jolloin se oli Britanniassa rikos. Heitä suojelivat eräät homoseksuaalit poliitikot niin konservatiivi- kuin työväenpuolueestakin. Veljekset myös kiristivät mediaa ja todistajia niin, etteivät lehdet uskaltaneet aina tutkia ja julkistaa The Firm -liigan tekosia.

Maaliskuussa 1968 Krayn kaksoset ja 15 muuta rikollisliigan jäsentä pidätettiin. Kaksosia syytettiin kilpailevan rikollisliigan kahden jäsenen murhista, ja maaliskuussa 1969 molemmat saivat elinkautisen vankeustuomion, josta 30 vuotta ilman armahdusmahdollisuutta. Heidän isoveljensä Charlie sai kymmenen vuotta ruumiin hävittämisestä.. 

Ronnie Kray kuoli Broadmoorin vankimielisairaalassa sairauskohtaukseen 61-vuotiaana maaliskuussa 1995. Vankila-aikanaan hän avioitui naisen kanssa 1985 ja 1989. Reggie Kray avioitui 1997 itseään lähes 30 vuotta nuoremman kustannustoimittaja Roberta o.s. Jonesin kanssa, joka on julkaissut veljeksistä useita kirjoja. Reggie Kray armahdettiin vuonna 2000, mutta hän kuoli jo kuukautta myöhemmin syöpään.

Krayn kaksosista on tehty näytelmäelokuvat *The Krays – väkivallan veljekset* (1990) ja *Legend* (2015).

Lähteet
-------

1. 1 2  Durden-Smith, Jo: "The Kray twins", *100 Most Infamous Criminals*, s. 176. Capella, 2004. ISBN 9781841931678. Kirja Internet Archivessa (viitattu 3.5.2023). (englanniksi)
2. ↑  Barrett, David: Letters shed new light on Kray twins scandal *The Sunday Telegraph*.  26.7.2009.  Arkistoitu 29.7.2009. Viitattu 2.5.2023.
3. 1 2  Maailman ihmisiä: Varsinaiset häät.  *Helsingin Sanomat*, 8.11.1989, s. 38. Näköislehti (maksullinen).
4. 1 2  Clydesdale, Lindsay: Roberta Kray on her life as a gangster's widow *Daily Record*.  13.10.2009.  Arkistoitu 17.2.2012. Viitattu 2.5.2023.
5. ↑  Klemola, Matti: Gangsteripomo haudattiin Itä-Lontoossa.  *Helsingin Sanomat*, 30.3.1995, s. 29. Näköislehti (maksullinen).
6. ↑  Watson-Smyth, Kate: Flowers, but no champagne at Reggie Kray's wedding *The Independent*.  15.7.1997.  Arkistoitu 1.7.2018. Viitattu 2.5.2023.
7. ↑  Astardijeva, Maria: Who is Reggie Kray’s wife Roberta? *The Sun*.  25.1.2022. Viitattu 3.5.2023.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: simple:Kray twins